## Pravilnik o žigu

### NN 117/2007 (14.11.2007.), Pravilnik o žigu

# DRŽAVNI ZAVOD ZA INTELEKTUALNO VLASNIŠTVO

**3420**

Na temelju članka 83. Zakona o žigu (»Narodne novine«, broj 173/2003 i 76/2007),
ministar nadležan za rad Državnoga zavoda za intelektualno vlasništvo (u
daljnjem tekstu: Zavod), na prijedlog ravnatelja Zavoda, donosi

## PRAVILNIK O ŽIGU

I. TEMELJNE ODREDBE

*Područje primjene*
Članak 1.

Pravilnikom o žigu (u daljnjem tekstu: Pravilnik) pobliže se uređuju pojedina
pitanja sadržana u Zakonu o žigu (u daljnjem tekstu: Zakon), u svezi s
postupcima koji se vode pred Zavodom.

II. PRIJAVA ZA REGISTRACIJU ŽIGA

*Sadržaj prijave*
Članak 2.

(1) Prijava za registraciju žiga mora sadržavati:
1. zahtjev za registraciju žiga;
2. ime i adresu podnositelja prijave, u skladu s člankom 32. ovoga Pravilnika;
3. ime i adresu zastupnika, u skladu s člankom 32. ovoga Pravilnika, ako
podnositelj prijave ima zastupnika;
4. naznaku razreda proizvoda ili usluga za koje se traži registracija, u skladu
s člankom 10. stavkom 1. ovoga Pravilnika;
5. podatke o zatraženom pravu prvenstva, u skladu s člancima 18. i 19. Zakona,
ako je zatraženo pravo prvenstva;
6. prikaz znaka koji se želi registrirati, u skladu s člancima od 3. do 8. ovoga
Pravilnika;
7. naznaku da se traži registracija verbalnoga znaka u smislu članka 3. ovoga
Pravilnika, ako se traži registracija verbalnoga znaka;
8. naznaku da se traži registracija figurativnoga znaka u smislu članka 4. ovoga
Pravilnika, ako se traži registracija figurativnoga znaka;
9. naznaku da se traži registracija trodimenzionalnoga znaka u smislu članka 5.
ovoga Pravilnika, ako se traži registracija trodimenzionalnoga znaka;
10. naznaku da se traži registracija znaka kojeg čini jedna boja ili kombinacija
boja u smislu članka 6. ovoga Pravilnika, ako se traži registracija znaka kojeg
čini jedna boja ili kombinacija boja;
11. naznaku da se traži registracija druge vrste znaka u smislu članka 7. ovoga
Pravilnika i koje, ako se traži registracija druge vrste znaka;
12. naznaku da se traži registracija znaka u boji i navođenje boja za koje se
traži da budu razlikovni elementi znaka, ako se traži registracija znaka u boji;
13. transliteraciju znaka, ako znak sadrži elemente ispisane pismom koje nije
latinično ili brojkama koje nisu arapske ili rim­ske;
14. naznaku da se traži registracija zajedničkoga žiga, ako se traži
registracija zajedničkoga žiga;
15. naznaku da se traži registracija jamstvenoga žiga, ako se traži registracija
jamstvenoga žiga;
16. potpis ili pečat podnositelja prijave ili potpis ili pečat njegova
zastupnika.
(2) Podaci iz stavka 1. ovoga članka navode se na obrascu koji je sastavni dio
ovoga Pravilnika (obrazac Ž-1), ili na obrascu koji sadržajem odgovara tome
obrascu.
(3) Uz obrazac iz stavka 2. ovoga članka mora se podnijeti i:
1. popis proizvoda ili usluga za koje se traži registracija, u skladu s člankom
10. ovoga Pravilnika;
2. dokaze o pravu prvenstva u skladu s člankom 18. stavkom 2. ili člankom 19.
stavkom 2. Zakona, ako je zatraženo pravo prvenstva;
3. ugovor o zajedničkome ili jamstvenome žigu u skladu s člankom 57. Zakona, ako
se traži registracija zajedničkoga ili jamstvenoga žiga;
4. dokaze o uplati propisane pristojbe i naknade troškova.
(4) U prijavi za registraciju žiga može se navesti opis znaka i njegov prijevod
na hrvatski jezik.

*Verbalni znakovi*
Članak 3.

(1) Ako se prijavom traži registracija znaka koji se sastoji samo od slova,
brojki, interpunkcijskih znakova i drugih specijalnih znakova koji se nalaze na
standardnom rasporedu tipaka Qwerty tipkovnice ili njihovih kombinacija i koji
nije u nekom posebnom grafičkom obliku ili boji, znak se smatra verbalnim
znakom.
(2) Verbalni znak prikazuje se u prijavi tako da se znak upisuje pisaćim strojem
ili pisačem u za to predviđeno mjesto na obrascu prijave.
(3) Verbalni znak se u svim pismenima, elektroničkim zbirka­ma podataka i u
»Hrvatskom glasniku intelektualnog vlasništva« (u daljnjem tekstu: službeno
glasilo Zavoda) prikazuje u standardnim znakovima koje rabi Zavod.

*Figurativni znakovi*
Članak 4.

(1) Ako se prijavom traži registracija znaka koji se sastoji od nekog vizualnog
izraza a nije naznačeno da se traži registracija niti jedne druge vrste znaka u
skladu sa člancima 3., 5., 6. ili 7. ovog Pravilnika, znak se smatra
figurativnim znakom.
(2) Figurativni znak prikazuje se u prijavi tako da se znak stavlja u za to
predviđeno mjesto na obrascu prijave.
(3) Ako se traži registracija znaka u boji, prijava mora sadržavati prikaz znaka
u boji. Ako se ne zatraži registracija znaka u boji, znak se u svim pismenima,
elektroničkim zbirka­ma podataka i u službenom glasilu Zavoda prikazuje kao
crno-bijeli znak.
(4) Za znak u boji će se prilikom upisa znaka u registar žigova koji vodi Zavod,
objave, izdavanja rješenja o registraciji žiga i izdavanja isprave o žigu
koristiti najbolja tehnika reproduciranja kojom Zavod raspolaže; u slučaju spora
u svezi s nijansama ili tonovima boja u kojima je znak reproduciran, prikazom
znaka smatrat će se izvorni prikaz znaka na obrascu prijave.
(5) U svezi s položajem znaka u prostoru, pravilnim položajem znaka smatrat će
se onaj položaj u kojem je znak prikazan na obrascu prijave.

*Trodimenzionalni znakovi*
Članak 5.

(1) Trodimenzionalni znak prikazuje se u prijavi tako da se prikaz znak stavlja
u za to predviđeno mjesto na obrascu prijave.
(2) Ako se prijavom traži registracija trodimenzionalnoga znaka, uz prijavu se
mora priložiti fotografija ili crtež znaka; uz prijavu može biti priloženo
najviše šest prikaza znaka iz različitih perspek­tiva.
(3) Iz prikaza trodimenzionalnoga znaka mora se jasno vidjeti njegova
trodimenzionalnost.
(4) Kad je trodimenzionalni znak prikazan crtežom, reprodukcija mora biti
izvedena jednoličnim crnim i jasno određenim crtama bez mrlja. Crtež može
sadržavati reljefni prikaz i osjen­čenja kako bi se potpunije predstavile
trodimenzionalne pojedinosti.

*Znakovi koje čini jedna boja ili kombinacija boja*
Članak 6.

(1) Ako se prijavom traži registracija znaka kojeg čini jedna boja ili
kombinacija boja, u prijavi se moraju navesti ili opisati boje zajedno s
relevantnom oznakom boja iz međunarodno priznatog sustava identifikacije boja.
(2) Ako se prijavom traži registracija znaka koji čini kombinacija boja, prikaz
boja mora sadržavati i sistematični raspored boja na unaprijed utvrđen i
istovjetan način.

*Druge vrste znakova*
Članak 7.

(1) Ako se prijavom traži registracija neke druge vrste znaka, u prijavi se mora
navesti koja je to vrsta znaka.
(2) Ovisno o vrsti znaka čija se registracija prijavom traži, uz prijavu se mora
priložiti grafički prikaz znaka koji je jasan, precizan, sadržan u samom sebi,
lako dostupan, trajan i objektivan.

*Drugi uvjeti koji se odnose na prikaz znaka*
Članak 8.

(1) Prikaz znaka mora biti takve kvalitete, oblika i boja da se elementi znaka
jasno raspoznaju u svim pojedinostima. Na prikaz znaka ne smije se naknadno
ništa lijepiti, brisati, dopisivati ili prekrivati bojom.
(2) Prikaz znaka mora biti uređen tako da stane u predviđeno mjesto na obrascu
prijave (kvadrat stranice 8 cm) i da razmak između dviju najudaljenijih točaka
znaka (okomito, vodoravno i u promjeru) ne bude manji od 1,5 cm.

Prilozi uz prijavu

Članak 9.

Uz prijavu za registraciju žiga ne smiju se dostavljati uzorci ni predmeti na
ili u kojima bi bili sadržani znakovi za koje se traži registracija. Tako
dostavljeni predmeti bit će vraćeni podnositelju prijave, a u slučaju da njihovo
vraćanje nije moguće, bit će uništeni na trošak podnositelja prijave, prije
objave prijave za registraciju žiga.

*Popis proizvoda ili usluga*
Članak 10.

(1) Proizvodi ili usluge moraju biti jasno određeni i razvrstani prema razredima
Međunarodne klasifikacije proizvoda i usluga utvrđene Nicanskim sporazumom o
međunarodnoj klasifikaciji proizvoda i usluga za registraciju žigova (u daljnjem
tekstu: Nicanska klasifikacija), od kojih svaki mora biti označen brojem razreda
Nicanske klasifikacije; kad god je to moguće, treba rabiti određenja i izraze iz
Abecednoga popisa proizvoda i usluga po razredima Nicanske klasifikacije.
(2) Klasifikacija proizvoda i usluga služi isključivo u administrativne svrhe i
ne može se smatrati da su neki proizvodi ili usluge slični samo zato što su
svrstani u isti razred Nicanske klasifikacije.

*Upis ograničenja popisa proizvoda ili usluga*
Članak 11.

Zahtjev za upis ograničenja proizvoda i/ili usluga mora sadržavati:
1. broj prijave za registraciju žiga ili broj registracije žiga;
2. ime i adresu podnositelja prijave ili nositelja žiga u skladu s člankom 32.
ovoga Pravilnika;
3. ime i adresu zastupnika u skladu s člankom 32. ovoga Pravilnika, ako
podnositelj zahtjeva ima zastupnika;
4. ograničeni popis proizvoda i usluga u skladu s člankom 10. ovoga Pravilnika.

*Podaci iz prijave za registraciju žiga koji se objavljuju u službenom glasilu
Zavoda*
Članak 12.

(1) U službenom glasilu Zavoda objavljuju se sljedeći podaci iz prijave za
registraciju žiga, u obliku u kojemu su upisani u registar žigova:
1. broj prijave;
2. datum podnošenja prijave;
3. ime i adresa podnositelja prijave;
4. ime i adresa zastupnika, ako podnositelj prijave ima zastupnika;
5. popis proizvoda ili usluga za koje se traži registracija;
6. podaci o priznatom pravu prvenstva (datum izložbenoga prava prvenstva ili
datum i broj prve prijave i država u kojoj je podnesena);
7. prikaz znaka koji se želi registrirati;
8. podatak da se traži registracija znaka u boji i navođenje boja za koje se
traži da budu razlikovni elementi znaka, ako se traži registracija znaka u boji;
9. podatak da se traži registracija verbalnog znaka, ako se traži registracija
verbalnog znaka;
10. podatak da se traži registracija figurativnoga znaka, ako se traži
registracija figurativnoga znaka;
11. podatak da se traži registracija trodimenzionalnoga zna­ka, ako se traži
registracija trodimenzionalnoga znaka;
12. podatak da se traži registracija znaka kojeg čini jedna boja ili kombinacija
boja, ako se traži registracija znaka kojeg čini boja ili kombinacija boja;
13. podatak da se traži registracija druge vrste znaka i koje, ako se traži
registracija druge vrste znaka;
14. podatak da se traži registracija zajedničkoga žiga, ako se traži
registracija zajedničkoga žiga;
15. podatak da se traži registracija jamstvenoga žiga, ako se traži registracija
jamstvenoga žiga;
(2) Podaci iz stavka 1. ovoga članka označuju se INID-kodovima za identifikaciju
bibliografskih podataka o žigovima što ih je ustanovila Svjetska organizacija za
intelektualno vlasništvo (u daljnjem tekstu: INID-kodovi).
(3) Ako je prijava za registraciju žiga već objavljena, odgo­varajući podaci iz
stavka 1. ovoga članka objavljuju se u službenom glasilu Zavoda i u slučaju:
1. upisa u registar žigova promjena na prijavi;
2. izmjena u prijavi u smislu članka 31. Zakona;
3. razdvajanja prijave.

III. PRIGOVOR

*Sadržaj prigovora*
Članak 13.

(1) Prigovor na registraciju žiga mora sadržavati:
1. broj prijave za registraciju žiga u odnosu na koju se podnosi prigovor;
2. ime i adresu podnositelja prijave u odnosu na koju se podnosi prigovor;
3. ime i adresu podnositelja prigovora, u skladu s člankom 32. ovoga Pravilnika;
4. ime i adresu zastupnika, u skladu s člankom 32. ovoga Pravilnika, ako
podnositelj prigovora ima zastupnika;
5. popis proizvoda ili usluga u odnosu na koje se podnosi prigovor;
6. jasnu naznaku točke i stavka članka 6. Zakona koja čini zakonski temelj za
prigovor;
7. dokaze o zakonskom temelju za prigovor;
8. razloge zbog kojih se podnosi prigovor;
9. ako se prigovor temelji na članku 6. stavku 1., stavku 3. i stavku 4. točki
4. Zakona, a ime i adresa podnositelja prigovora nisu istovjetni s imenom i
adresom nositelja ranijega žiga ili drugoga ranijega prava industrijskoga
vlasništva koji je kao nositelj upisan u odgovarajući registar, dokaz o pravnoj
svezi između podnositelja prigovora i nositelja upisanog u registar;
10. potpis ili pečat podnositelja prigovora ili potpis ili pečat njegova
zastupnika;
11. dokaze o uplati propisane pristojbe i naknade troškova.
(2) Prigovor na registraciju žiga podnosi se Zavodu u dva istovjetna primjerka.

*Drugi uvjeti za podnošenje prigovora*
Članak 14.

(1) Za svaku prijavu za registraciju žiga protiv koje se podnosi prigovor, mora
se podnijeti zaseban prigovor.
(2) Ako se prigovor temelji na članku 6. stavku 3. Zakona, podnositelj prigovora
mora dokazati da je žig stekao ugled u Republici Hrvatskoj prije dana podnošenja
prijave za registraciju žiga u odnosu na koju se podnosi prigovor ili, ako je
zatraženo pravo prvenstva, do datuma prava prvenstva zatraženog u prijavi.
(3) Ako se prigovor temelji na članku 6. stavku 6. Zakona, podnositelj prigovora
mora:
1. dokazati da je tvrtka upisana u sudski registar prije dana podnošenja prijave
za registraciju žiga u odnosu na koju se podnosi prigovor ili, ako je zatraženo
pravo prvenstva, prije datuma prava prvenstva zatraženog u prijavi;
2. na zahtjev podnositelja prijave za registraciju žiga, podnositelj prigovora
mora dokazati da je tijekom razdoblja od pet godina, koje prethodi datumu objave
prijave, proizvodio proizvode ili pružao usluge u odnosu na koje se podnosi
prigovor.

*Razdvajanje prijave ili registracije*
Članak 15.

(1) Zahtjev za razdvajanje prijave ili registracije žiga mora sadržavati:
1. broj prve prijave ili registracije žiga;
2. ime i adresa podnositelja prijave ili nositelja žiga;
3. prikaz znaka;
4. popis proizvoda ili usluga koje se želi obuhvatiti razdvo­jenim prijavama ili
registracijama;
5. potpis ili pečat podnositelja zahtjeva ili potpis ili pečat njegova
zastupnika;
6. dokaze o uplati propisane pristojbe i naknade troškova.
(2) Za svaku razdvojenu prijavu ili registraciju žiga mora se podnijeti zaseban
zahtjev.
(3) Popisi proizvoda ili usluga razdvojenih prijava ili registracija žiga i
ostatka prve prijave ili registracije, gledani zajedno, moraju biti istovjetni
popisu proizvoda ili usluga prve prijave ili registracije u trenutku kad je
zaprimljen zahtjev za razdvajanje. Kad dolazi do razdvajanja proizvoda ili
usluga koje su određene nekim općim izrazom, opći će se izraz uporabiti i u
ostatku prve prijave ili registracije i u razdvojenim prijavama ili
registracijama i bit će ograničen odgovarajućim dodacima kako bi se izbjeglo
preklapanje popisa proizvoda ili usluga.
(4) Potpun prijepis spisa predmeta prve prijave ili registracije žiga postaje
dio spisa predmeta razdvojene prijave ili registracije, a prijepis zahtjeva za
razdvajanje postaje dio spisa predmeta prve prijave ili registracije.
(5) Razdvojenim prijavama ili registracijama žiga dodjeljuje se novi broj.
(6) Postupci pokrenuti u odnosu na prvu prijavu ili registraciju žiga odnosit će
se i na razdvojene prijave ili registracije ako one obuhvaćaju proizvode ili
usluge zbog kojih su ti postupci pokrenuti.
(7) Zastupnik imenovan za prvu prijavu ili registraciju žiga smatrat će se
zastupnikom i za razdvojene prijave ili registracije.

IV. REGISTAR ŽIGOVA, OBJAVA ŽIGA, ISPRAVA O ŽIGU

*Sadržaj registra žigova*
Članak 16.

(1) U registar žigova upisuju se sljedeći podaci:
1. broj prijave i registracije žiga;
2. datum podnošenja prijave;
3. podaci o podnositelju prijave i podaci o nositelju žiga, koji su navedeni u
prijavi;
4. podaci o imenovanom zastupniku, koji su navedeni u prijavi, u skladu s
člankom 2. stavkom 1. točkom 3. ovoga Pravil­nika, ako je zastupnik imenovan;
5. popis proizvoda ili usluga;
6. podaci o pravu prvenstva (datum izložbenoga prava prvenstva ili datum i broj
prve prijave i država u kojoj je podnesena);
7. prikaz znaka;
8. podatak da je znak verbalan, ako je znak verbalan;
9. podatak da je znak figurativan, ako je znak figurativan;
10. podatak da je znak trodimenzionalan, ako je znak trodimenzionalan;
11. podatak da znak čini jedna boja ili kombinacija boja, ako znak čini jedna
boja ili kombinacija boja;
12. podatak da se radi o drugoj vrsti znaka i kojoj, ako se radi o drugoj vrsti
znaka;
13. podatak da je znak u boji i navođenje boja koje su razlikovni elementi
znaka, ako je znak u boji;
14. podatak da je žig zajednički, ako je žig zajednički;
15. podatak da je žig jamstveni, ako je žig jamstveni;
16. transliteracija znaka, ako je navedena u prijavi;
17. opis znaka, ako je naveden u prijavi;
18. prijevod znaka na hrvatski jezik, ako je naveden u prijavi;
19. klasifikacija figurativnih elemenata znaka u skladu s Međunarodnom
klasifikacijom utvrđenom Bečkim sporazumom o utvrđivanju međunarodne
klasifikacije figurativnih elemenata žigova;
20. pravila iz ugovora kojim se uređuje uporaba zajednič­koga ili jamstvenog
žiga, ako je žig zajednički ili jamstveni;
21. datum objave prijave u službenom glasilu Zavoda;
22. podaci o načinu okončanja upravnih postupaka;
23. datum registracije žiga;
24. datum do kojega žiga vrijedi;
25. datum objave registracije žiga u službenom glasilu Zavoda;
26. podaci o izmjenama u prijavi ili registraciji u smislu članaka 31. ili 36.
Zakona;
27. datum i broj međunarodne registracije žiga, ako je žig međunarodno
registriran;
28. podaci o produženju registracije žiga;
29. podaci o razdvajanju prijave ili registracije;
30. podaci o promjenama na žigu ili prijavi (prijenos prava, licencija, zalog,
ovrha, promjene imena i adrese podnositelja pri­ja­ve, nositelja žiga ili
njegova zastupnika, promjena zastupnika, ograničenje popisa proizvoda ili
usluga, razdvajanje prijave ili registracije, podaci o stečaju, izmjene i dopune
ugovora kojim se uređuje uporaba zajedničkoga ili jamstvenog žiga i drugi podaci
bitni za prav­ni status žiga);
31. podaci o podnesenom prigovoru;
32. podaci o podnesenom zahtjevu za opoziv žiga;
33. podaci o podnesenom zahtjevu za proglašavanje žiga ništavim;
34. podaci o upravnim sporovima u svezi registracije žiga;
35. podaci o odricanju od žiga;
36. podaci o prestanku vrijednosti žiga te temelj prestanka;
37. podaci o žalbi protiv odluke Zavoda, ako je žalba podnesena (podaci o
podnositelju žalbe, broj i datum odluke Zavoda protiv koje se žalba podnosi,
datum zaprimanja žalbe, podaci o zastupniku, ako ga podnositelj žalbe ima, te
datum i vrsta odluke donesene povodom žalbe).
(2) Službenu zbirku podataka o međunarodnim registracijama žigova (međunarodni
registar) vodi Međunarodni ured Svjetske organizacije za intelektualno
vlasništvo. Na zahtjev svake zainteresirane osobe i nakon uplate propisane
naknade troškova, Zavod izdaje ispise iz zbirki podataka o međunarodnim
registracijama žigova kojima raspolaže.

*Podaci o registraciji žiga koji se objavljuju u službenom glasilu Zavoda*
Članak 17.

(1) U službenom glasilu Zavoda objavljuju se sljedeći podaci o registraciji
žiga, u obliku u kojemu su upisani u registar žigova:
1. broj registracije žiga;
2. datum registracije žiga;
3. datum podnošenja prijave;
4. ime i adresa nositelja žiga;
5. ime i adresa zastupnika, ako podnositelj prijave ima zastup­nika;
6. popis proizvoda ili usluga;
7. podaci o priznatom pravu prvenstva (datum izložbenoga prava prvenstva ili
datum i broj prve prijave i država u kojoj je pod­nesena);
8. prikaz znaka;
9. podatak da je znak u boji i navođenje boja koje su razlikov­ni elementi
znaka, ako je znak u boji;
10. podatak da je znak verbalan, ako je znak verbalan;
11. podatak da je žig figurativan, ako je žig figurativan;
12. podatak da je žig trodimenzionalan, ako je žig trodimenzionalan;
13. podatak da znak čini jedna boja ili kombinacija boja, ako znak čini jedna
boja ili kombinacija boja;
14. podatak da je druga vrsta znaka i koja, ako je znak takav;
15. podatak da je žig zajednički, ako je žig zajednički;
16. podatak da je žig jamstveni, ako je žig jamstveni;
17. datum do kojega žig vrijedi.
(2) Podaci iz stavka 1. ovoga članka označuju se INID-kodovima.
(3) Odgovarajući podaci iz stavka 1. ovoga članka objavljuju se u službenom
glasilu Zavoda i u slučaju:
1. upisa u registar žigova promjena na žigu;
2. izmjena u registraciji žiga u smislu članka 36. Zakona;
3. razdvajanja registracije;
4. produženja registracije žiga;
5. prestanka vrijednosti žiga.

*Podaci koje sadržava isprava o žigu*
Članak 18.

Podaci koje sadržava isprava o žigu jesu:
1. broj registracije žiga;
2. datum registracije žiga;
3. datum podnošenja prijave;
4. ime i adresa nositelja žiga;
5. ime i adresa zastupnika, ako nositelj žiga ima zastupnika;
6. popis proizvoda ili usluga;
7. podaci o priznatom pravu prvenstva;
8. prikaz znaka;
9. podatak da je znak u boji i navođenje boja koje su razli­kov­ni elementi
znaka;
10. podatak da je znak verbalan, ako je znak verbalan;
11. podatak da je žig figurativan, ako je žig figurativan;
12. podatak da je žig trodimenzionalan, ako je žig trodimenzionalan;
13. podatak da znak čini jedna boja ili kombinacija boja, ako znak čini jedna
boja ili kombinacija boja;
14. podatak da je druga vrsta znaka i koja, ako je znak takav;
15. podatak da je žig zajednički, ako je žig zajednički;
16. podatak da je žig jamstveni, ako je žig jamstveni;
17. datum objave registracije žiga u službenom glasilu Zavoda;
18. datum do kojega žig vrijedi.

V. UPIS PROMJENA U REGISTAR

*Sadržaj zahtjeva za upis promjene*
Članak 19.

(1) Zahtjev za upis promjene mora sadržavati:
1. broj prijave za registraciju žiga ili broj registracije žiga;
2. ime i adresu podnositelja prijave ili nositelja žiga;
3. ime i adresu podnositelja zahtjeva, u skladu s člankom 32. ovoga Pravilnika;
4. ime i adresu zastupnika, u skladu s člankom 32. ovoga Pra­vilnika, ako
podnositelj zahtjeva ima zastupnika;
5. jasnu naznaku o kojoj je vrsti promjene riječ;
6. potpis ili pečat podnositelja zahtjeva ili potpis ili pečat njegova
zastupnika;
(2) Podaci iz stavka 1. ovoga članka navode se na obrascu koji je sastavni dio
ovoga Pravilnika (obrazac Ž-2), ili na obrascu koji sadržajem odgovara tome
obrascu.
(3) Uz obrazac iz stavka 2. mora se podnijeti i:
1. dokaz o pravnom temelju za upis promjene, osim kad se podnosi zahtjev za
promjenu imena ili adrese podnositelja prijave za registraciju žiga, nositelja
žiga ili zastupnika.
2. dokaze o uplati propisane pristojbe i naknade troškova.
(4) Odredbe ovoga članka, te članaka 20. i 21. ovoga Pravilnika primjenjuju se i
na upis prijenosa prava, licencije, zaloga, ovrhe i stečaja.

*Drugi uvjeti za podnošenje zahtjeva za upis promjene*
Članak 20.

(1) Ako se traži upis promjena za više prijava čiji je podnositelj ista osoba
ili za više registracija žiga čiji je nositelj ista osoba, može se podnijeti
jedan zahtjev u kojemu moraju biti navedeni svi brojevi prijava ili registracija
na koje se tražena pro­mjena odnosi.
(2) Ako se traži djelomični upis prijenosa prava, Zavod stvara novu prijavu ili
registraciju žiga koja obuhvaća proizvode ili usluge u odnosu na koje je izvršen
prijenos. Kad dolazi do prijenosa prava koji uključuje proizvode ili usluge
određene nekim općim izrazom, opći će se izraz uporabiti u svim novim popisima
proizvoda ili usluga u koje je prenesen i bit će ograničen odgovarajućim
dodacima kako bi se izbjeglo preklapanje popisa proizvoda ili usluga.
(3) Potpun prijepis spisa predmeta izvorne prijave ili registracije žiga postaje
dio spisa predmeta nove prijave ili registracije iz stavka 2. ovoga članka, a
prijepis zahtjeva za upis prijenosa prava postaje dio spisa predmeta izvorne
prijave ili registracije.
(4) Novoj prijavi ili registraciji žiga iz stavka 2. ovoga članka dodjeljuje se
novi broj.
(5) Postupci pokrenuti u odnosu na izvornu prijavu ili registraciju žiga,
odnosit će se i na novu prijavu ili registraciju iz stavka 2. ovoga članka ako
ona obuhvaća proizvode ili usluge zbog kojih su ti postupci pokrenuti.

*Postupak povodom zahtjeva za upis promjene*
Članak 21.

(1) Ako zahtjev za upis promjene nije podnesen u skladu sa Zakonom i ovim
Pravilnikom, Zavod poziva podnositelja zahtjeva da u roku od 60 dana od dana
primitka poziva uredi zahtjev ili podnese odgovarajuće dokaze.
(2) Ako podnositelj zahtjeva u propisanom roku postupi u skladu s pozivom iz
stavka 1. ovoga članka, Zavod donosi rješe­nje o upisu promjene.
(3) Na zahtjev podnositelja zahtjeva, rok iz stavka 1. ovoga članka može se
produžiti najviše za 60 dana.
(4) Ako podnositelj zahtjeva u propisanom roku ne postupi u skladu s pozivom iz
stavka 1. ovoga članka, zahtjev se zaključkom odbacuje.

VI. PRODUŽENJE I PRESTANAK VRIJEDNOSTI ŽIGA

*Sadržaj zahtjeva za produženje registracije žiga*
Članak 22.

(1) Zahtjev za produženje registracije žiga mora sadržavati:
1. broj registracije žiga;
2. ime i adresu nositelja žiga;
3. ime i adresu podnositelja zahtjeva, u skladu s člankom 32. ovoga Pravilnika;
4. ime i adresu zastupnika, u skladu s člankom 32. ovoga Pravilnika, ako
podnositelj zahtjeva ima zastupnika;
5. naznaku da li se produženje traži za sve proizvode ili usluge ili samo za
neke proizvode ili usluge za koje je žig registriran;
6. potpis ili pečat podnositelja zahtjeva ili potpis ili pečat njegova
zastupnika.
(2) Podaci iz stavka 1. ovoga članka navode se na obrascu koji je sastavni dio
ovoga Pravilnika (obrazac Ž-3), ili na obrascu koji sadržajem odgovara tome
obrascu.
(3) Uz obrazac iz stavka 2. ovoga članka mora se podnijeti i:
1. popis proizvoda ili usluga za koje je žig registriran s jasnom naznakom za
koje se od tih proizvoda ili usluga traži produženje vrijednosti, ako se
produženje traži za samo neke proiz­vode ili usluge;
2. dokaze o uplati propisane pristojbe i naknade troškova postupka.

*Postupak povodom zahtjeva za produženje registracije žiga*
Članak 23.

Članak 21. ovoga Pravilnika primjenjuje se i na postupak povodom zahtjeva za
produženje registracije žiga.

*Sadržaj zahtjeva za opoziv žiga*
Članak 24.

(1) Za svaki žig u odnosu na koji se podnosi zahtjev za opoziv mora se podnijeti
zaseban zahtjev.
(2) Zahtjev za opoziv žiga mora sadržavati:
1. broj registracije žiga u odnosu na koji se podnosi zahtjev;
2. ime i adresu nositelja žiga;
3. ime i adresu podnositelja zahtjeva, u skladu s člankom 32. ovoga Pravilnika;
4. ime i adresu zastupnika, u skladu s člankom 32. ovoga Pravilnika, ako
podnositelj zahtjeva ima zastupnika;
5. popis proizvoda ili usluga u odnosu na koje se podnosi zahtjev;
6. razloge zbog kojih se podnosi zahtjev za opoziv;
7. potpis ili pečat podnositelja zahtjeva ili potpis ili pečat njegova
zastupnika.
8. dokaze o uplati propisane pristojbe i naknade troškova.

*Sadržaj zahtjeva za proglašavanje žiga ništavim*
Članak 25.

(1) Zahtjev za proglašavanje žiga ništavim mora sadržavati:
1. broj registracije žiga u odnosu na koji se podnosi zahtjev;
2. ime i adresu nositelja žiga u odnosu na koji se podnosi zahtjev;
3. ime i adresu podnositelja zahtjeva, u skladu s člankom 32. ovoga Pravilnika;
4. ime i adresu zastupnika, u skladu s člankom 32. ovoga Pravilnika, ako
podnositelj zahtjeva ima zastupnika;
5. popis proizvoda ili usluga u odnosu na koje se podnosi zahtjev;
6. zakonski temelj za proglašavanje žiga ništavim;
7. dokaze o zakonskom temelju za proglašavanje žiga ništa­vim;
8. razloge zbog kojih se podnosi zahtjev;
9. ako je podnositelj zahtjeva stjecatelj licencije, dokaze da je stekao pravo
podnijeti zahtjev u skladu s člankom 39. stavcima 4. ili 5. Zakona;
10. dokaz da raniji žig udovoljava uvjetima o uporabi iz članka 13. stavaka 2.
do 4. Zakona, ako se zahtjev podnosi na temelju članka 6. stavaka 1., 3. i 7.
Zakona;
11. potpis ili pečat podnositelja zahtjeva ili potpis ili pečat njegova
zastupnika.
12. dokaze o uplati propisane pristojbe i naknade troškova.
(2) Zahtjev za proglašavanje žiga ništavim podnosi se Zavodu u dva istovjetna
primjerka.

*Drugi uvjeti za podnošenje zahtjeva za proglašavanje žiga ništavim*
Članak 26.

(1) Za svaki žig u odnosu na koji se podnosi zahtjev za proglašavanje žiga
ništavim, mora se podnijeti zaseban zahtjev.
(2) Ako se zahtjev za proglašavanje žiga ništavim temelji na članku 6. stavku 6.
Zakona, podnositelj zahtjeva mora:
1. dokazati da je tvrtka upisana u sudski registar prije dana podnošenja prijave
za registraciju žiga u odnosu na koju se podnosi zahtjev ili, ako je zatraženo
pravo prvenstva, prije datuma prava prvenstva zatraženog u zahtjevu;
2. dokazati da proizvodi proizvode ili pruža usluge u odnosu na koje se podnosi
zahtjev.

VII. ŽALBA

*Postupak povodom žalbe*
Članak 27.

(1) Postupak povodom žalbe pokreće se podnošenjem žalbe Žalbenom vijeću.
(2) Žalba iz stavka 1. ovoga članka mora sadržavati:
1. izričitu naznaku da se podnosi žalba;
2. ime i adresu podnositelja žalbe skladu s člankom 32. ovoga Pravilnika;
3. klasifikacijsku oznaku rješenja Zavoda na koje se podnosi žalba;
4. broj prijave ili registracije žiga;
5. navod o tome podnosi li žalbu na rješenje u cijelosti ili na pojedine njegove
dijelove, obrazložene razloge zbog kojih se podnosi žalba, s potrebnim dokazima;
6. dokaze o uplati propisane pristojbe i naknade troškova.
(3) Žalba se u dva istovjetna primjerka predaje neposredno ili šalje poštom
Zavodu, koji ju posredstvom Tajništva iz članka 91. stavka 5. Zakona o patentu
(«Narodne novine» broj 173/2003, 87/2005 i 76/2007) dostavlja Žalbenom vijeću.

VIII. ODREDBE U SVEZI S MEĐUNARODNIM REGISTRACIJAMA ŽIGOVA

*Prijava za međunarodnu registraciju žiga*
Članak 28.

(1) Prijava za međunarodnu registraciju žiga mora sadržavati:
1. broj prijave ili registracije žiga koja je osnova za među­narodnu
registraciju (u daljnjem tekstu: osnovna prijava ili registracija);
2. ime i adresu podnositelja prijave, u skladu s člankom 32. ovoga Pravilnika;
3. ime i adresu zastupnika, u skladu s člankom 32. ovoga Pravilnika, ako
podnositelj prijave ima zastupnika;
4. prikaz znaka;
5. podatke o zatraženom pravu prvenstva, ako je zatraženo pravo prvenstva;
6. ako se traži registracija znaka u boji, naznaku o tome i navođenje boja za
koje se traži da budu razlikovni elementi znaka; boje moraju biti navedene na
jeziku međunarodne prijave koji je propisan Zajedničkim pravilnikom Madridskoga
sporazuma o međunarodnoj registraciji žigova i Protokola koji se odnosi na
Madridski sporazum (u daljnjem tekstu: Zajednički pravilnik);
7. designaciju članica Madridske unije za koje se traži među­narodna
registracija;
8. potpis ili pečat podnositelja prijave ili potpis ili pečat njegova
zastupnika.
(2) Podaci iz stavka 1. ovoga članka mogu se navesti na odgovarajućem obrascu
Zavoda (obrazac MŽ-1), na propisanim obrascima Međunarodnog ureda Svjetske
organizacije za intelektualno vlasništvo (u daljnjem tekstu: Međunarodni ured)
ili na obrascima koji sadržajem odgovaraju tim obrascima. Ako se prijava podnosi
na obrascima Međunarodnog ureda, potrebno je podnijeti dva primjerka obrasca.
(3) Uz obrazac iz stavka 2. ovoga članka mora se podnijeti i:
1. popis proizvoda ili usluga za koje se traži međunarodna registracija na
jeziku prijave za međunarodnu registraciju koji je propisan Zajedničkim
pravilnikom; popis proizvoda ili usluga može obuhvaćati sve proizvode ili usluge
obuhvaćene osnovnom prijavom ili registracijom ili samo dio tih proizvoda ili
usluga;
2. ako je znak figurativan ili trodimenzionalan, dodatni primjerak prikaza
znaka, koji mora biti istovjetan prikazu znaka na obrascu;
3. dokaze o uplati propisane pristojbe i naknade troškova.
(4) U prijavi za međunarodnu registraciju žiga može se navesti i opis znaka, ako
ga sadržava osnovna prijava ili osnovna registracija. Može se navesti i prijevod
znaka. Opis i prijevod znaka moraju se navesti na jeziku prijave za međunarodnu
registraciju koji je propisan Zajedničkim pravilnikom.
(5) Podaci iz stavka 1. točaka 1., 4., 5. i 6. ovoga članka moraju biti
istovjetni odgovarajućim podacima iz osnovne prijave ili registracije žiga.

*Zahtjev za upis promjene u međunarodnom registru*
Članak 29.

(1) Zahtjev za upis promjene u međunarodnom registru mora sadržavati:
1. broj međunarodne prijave ili registracije žiga;
2. ime i adresu podnositelja međunarodne prijave ili nositelja međunarodne
registracije;
3. ime i adresu podnositelja zahtjeva, u skladu s člankom 32. ovoga Pravilnika;
4. ime i adresu zastupnika, u skladu s člankom 32. ovoga Pravilnika, ako
podnositelj zahtjeva ima zastupnika;
5. jasnu naznaku o kojoj je vrsti promjene riječ;
6. potpis ili pečat podnositelja zahtjeva ili potpis ili pečat njegova
zastupnika;
(2) Ako se zahtjev za upis promjene odnosi samo na dio popisa proizvoda ili
usluga obuhvaćenoga međunarodnom registracijom, taj se dio popisa u zahtjevu
mora navesti na jeziku prijave za međunarodnu registraciju koji je propisan
Zajedničkim pravilnikom.
(3) Podaci iz stavka 1. ovoga članka mogu se navesti na propisanim obrascima
Međunarodnog ureda ili na obrascima koji sadržajem odgovaraju tim obrascima. Ako
se zahtjev za upis promjene podnosi na obrascima Međunarodnog ureda, potrebno je
podnijeti dva primjerka obrasca.
(4) Uz zahtjev za upis promjene mora se podnijeti i:
1. dokaz o pravnom temelju promjene, osim kad se podnosi zahtjev za promjenu
imena ili adrese podnositelja prijave, nositelja međunarodne registracije ili
zastupnika.
2. zasebni podnesak u kojem su navedeni podaci iz stavka 1. ovoga članka koje
nije moguće navesti na obrascima Međunarodnog ureda.

IX. ŽIG ZAJEDNICE

*Podnošenje prijave žiga Zajednice putem Zavoda*
Članak 30.

(1) Ako se prijava za registraciju žiga Zajednice (u daljnjem tekstu: »prijava
žiga Zajednice«) podnosi putem Zavoda, podnositelj je dužan uz prijavu žiga
Zajednice podnijeti i dokaz o uplati upravne pristojbe i naknade troškova za
proslijeđivanje prijave žiga Zajednice Uredu za harmonizaciju na unutarnjem
tržištu, u skladu s posebnim propisima.
(2) Ako pri podnošenju prijave žiga Zajednice nisu uplaćene propisane upravne
pristojbe i naknade troškova za proslijeđivanje prijave žiga Zajednice, te ako
iste ne budu uplaćene niti Zavodu bude podnesen dokaz o njihovoj uplati u roku
od 14 dana od primitka prijave žiga Zajednice u Zavodu, smatrat će se da je
podnositelj odustao od prijave žiga Zajednice.

*Pretvaranje prijave žiga Zajednice u nacionalnu prijavu žiga*
Članak 31.

(1) Prijevod prijave na hrvatski jezik kojeg podnositelj zahtjeva za pretvaranje
prijave žiga Zajednice u nacionalnu prijavu žiga dostavlja po pozivu Zavoda u
skladu s člankom 67.e Zakona, mora sadržavati i prijevod popisa proizvoda i
usluga na hrvatski jezik, te svih drugih dokumenata koji su moguće bili
priloženi uz prijavu žiga Zajednice.
(2) Podnositelj zahtjeva za pretvaranje prijave žiga Zajednice u nacionalnu
prijavu koji sukladno posebnim propisima o zastupanju mora imenovati zastupnika
u području prava industrijskog vlasništva, prijevod prijave žiga Zajednice iz
stavka 1. ovoga članka može dostaviti Zavodu samo putem zastupnika koji s
prijevodom prijave žiga Zajednice treba dostaviti i urednu punomoć za
zastupanje.

X. OPĆE ODREDBE

*Ime i adresa*
Članak 32.

(1) Ime i adresa podnositelja prijave, prigovora ili bilo kojega drugog zahtjeva
navodi se u pismenima podnesenima Zavodu na sljedeći način:
1. ako je podnositelj fizička osoba: ime i prezime podnositelja, ulica, kućni
broj, poštanski broj, mjesto i država u kojoj ima prebivalište;
2. ako je podnositelj pravna osoba: tvrtka ili naziv, ulica, kućni broj,
poštanski broj, mjesto i država u kojoj ima stvarno i djelatno industrijsko ili
trgovačko sjedište.
(2) Ime i adresa zastupnika navodi se u pismenima podnesenima Zavodu na sljedeći
način:
1. ako je zastupnik fizička osoba: ime i prezime, ulica, kućni broj, poštanski
broj i mjesto;
2. ako je zastupnik pravna osoba, tvrtka, ulica, kućni broj, poštanski broj i
mjesto.
(3) Ako je navedeno više podnositelja prijave, prigovora ili zahtjeva, za
dostavu pismena uzima se u obzir samo adresa onoga podnositelja koji je prvi
naveden, osim ako podnositelji neku drugu adresu ne naznače kao adresu za
dopisivanje.
(4) Ako je navedeno više adresa podnositelja prijave, prigovora ili zahtjeva ili
više adresa zastupnika, za dostavu pismena uzima se u obzir samo ona adresa koja
je prva navedena, osim ako podnositelj ili zastupnik neku drugu adresu ne
naznači kao adresu za dopisivanje.
(5) U podnesku mogu biti navedeni i drugi oblici uspostave veze s podnositeljem
prijave, prigovora ili zahtjeva ili sa zastupnikom (telefonski broj, broj
telefaksa i e-mail adresa).
(6) Odredbe ovoga članka, te članaka 33. i 34. ovoga Pravilnika primjenjuju se i
na podneske Žalbenom vijeću.

*Drugi uvjeti za podneske*
Članak 33.

(1) Zavod na podnescima prihvaća vlastoručni potpis i faksimil potpisa.
(2) Ako se podnesku prilaže više dokaza, kad god je moguće, treba priložiti
njihov popis te ih označiti brojem predmeta na koji se odnose.

*Dostava podnesaka*
Članak 34.

(1) Podnesak može biti dostavljen Zavodu osobnom dostavom, poštom i telefaksom.
(2) Prijava za registraciju žiga dostavljena telefaksom mora biti dostavljena u
izvorniku u roku od 15 dana od dana primitka telefaksom.
(3) Ako Zavod ima razloga sumnjati u potpunost podneska dostavljenoga u
fotokopiji ili telefaksom ili u njegovu vjerodostojnost, može pozvati na dostavu
izvornika u roku od 30 dana od primitka poziva.
(4) Ako osoba koja je uputila podnesak postupi u skladu s odredbom stavka 2.
ovoga članka odnosno u skladu s pozivom iz stavka 3. ovoga članka, datumom
primitka podneska smatrat će se datum kojega je Zavodu dostavljena fotokopija
pod­neska ili datum kojega je podnesak telefaksom stigao u Zavod.
(5) Ako osoba koja je uputila podnesak ne postupi u skladu s odredbom stavka 2.
ovoga članka odnosno pozivom iz stavka 3. ovoga članka u propisanom roku,
smatrat će se da Zavod nije primio podnesak.

*Punomoć*
Članak 35.

(1) Ako je punomoć nepotpuna, Zavod poziva podnositelja punomoći da u roku od 60
dana od dana primitka poziva ukloni nedostatke punomoći.
(2) Ako podnositelj punomoći u propisanom roku ne postupi prema pozivu Zavoda i
ne ukloni utvrđene nedostatke u smislu stavka 2. ovoga članka, smatrat će se da
zastupnik nije imenovan.

X. PRIJELAZNE I ZAVRŠNE ODREDBE

*Prestanak vrijednosti drugih propisa*
Članak 36.

Danom stupanja na snagu ovoga Pravilnika prestaje važiti Pravilnik o žigu
(»Narodne novine« broj 72/2004).

*Stupanje na snagu ovoga Pravilnika*
Članak 37.

Ovaj Pravilnik stupa na snagu danom objave u »Narodnim novinama«, osim članaka
30. i 31. ovoga Pravilnika koji stupaju na snagu danom prijema Republike
Hrvatske u punopravno članstvo Europske unije, te članka 16. stavka 1. točke
37., članka 27. i članka 32. stavka 6. ovoga Pravilnika koji stupaju na snagu 1.
lipnja 2008. godine.

Klasa: 023-03/07-01/00044
Urbroj: 533-01-07-1
Zagreb, 30. listopada 2007.

Ministar
**prof. dr. sc. Dragan Primorac**, v. r.

![](dodatni/378615.gif)
![](dodatni/378616.gif)
![](dodatni/378617.gif)

![](dodatni/378618.gif)
![](dodatni/378619.gif)

![](dodatni/378620.gif)

![](dodatni/378621.gif)

![](dodatni/378622.gif)
![](dodatni/378623.gif)

![](dodatni/378624.gif)
![](dodatni/378625.gif)

![](dodatni/378626.gif)
![](dodatni/378627.gif)

Pravilnik, NN 117/2007-3420
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)